Tove Videbæk (KRF), 2002-02-08:
Der er i høj grad behov for at sikre bedre boligmæssige forhold for de udstødte og marginaliserede grupper.
Vi ser desværre stadig væk et stigende antal marginaliserede og udstødte i det danske samfund, og det er mennesker, der er meget forskellige og har meget forskellige problemer.
Det er ikke blot, fordi mennesker mangler en bolig, at de er hjemløse.
Nej, de hjemløse kan være psykisk syge, stofmisbrugere, mennesker, der er blevet sat ud af deres bolig af forskellige årsager, mennesker, der er kommet ud fra fængsler osv.
I bemærkningerne til forslaget står der da også, at der skal etableres bedre og flere behandlingstilbud til misbrugere og sindslidende, og det er jeg helt enig i.
Der er i høj grad brug for flere og bedre behandlingstilbud til misbrugere og sindslidende, men der er bestemt også brug for, at vi ved, hvilke behandlingssteder, hvilke behandlingsmetoder der virker bedst, så vi kan få flere af dem.
Så vi har også brug for mere forskning på området, så vi ikke bare bevidstløst hælder flere penge ud til behandlingsmetoder, der ikke virker.
P.t. er det sådan, at rigtig mange både alkoholikere og stofmisbrugere gerne vil i døgnbehandling for at blive clean eller stoffri, men vi har alt for få behandlingspladser, og et underligt problem, som er opstået i de seneste år på det her område, er, at selv om der er lange ventelister og der er misbrugere, der står i kø, er der faktisk ledige pladser på en række selvejende behandlingsinstitutioner. Der er endog eksempler på alkoholikere, der er blevet henvist til offentlige plejehjem i stedet for at komme i behandling på en selvejende alkoholbehandlingsinstitution, hvor der var plads, hvor vedkommende var velkommen, og hvor lægerne anbefalede, at vedkommende blev placeret.
Det har simpelt hen noget at gøre med kommuners og amters holdninger til selvejende institutioner, og det er katastrofalt mange steder.
Vi er nødt til at få taget hul på det problem og finde nogle løsningsmodeller, også hvis disse løsningsmodeller eventuelt skulle vise sig at være sanktioner over for kommuner eller amter.
Hvis vi skal hjælpe de marginaliserede, de socialt dårligst stillede, og det skal vi,
skal alle gode kræfter være med og inddrages, og her tænker jeg på familier, foreninger, selvejende institutioner og det offentlige.
Det offentlige og de private skal gå hånd i hånd og supplere hinanden, hvis vi skal løse disse problemer.
I de frivillige foreninger og private organisationer er der rigtig mange frivillige, der har engagement, som ofrer deres fritid, og som er med, fordi de vælger at være noget for og gøre noget for andre mennesker.
Det er blevet nævnt, at det er et problem, at folk ikke kan udskrives fra herberger og sygehuse, fordi der ikke er botilbud til dem.
Kristeligt Folkeparti ser det her beslutningsforslag og intentionerne bag det som meget sympatiske og vil gerne være med i et positivt udvalgsarbejde omkring det.
Vi er meget optaget af de problemstillinger generelt, som dette beslutningsforslag berører.
Vi er ikke sikre på, at de bliver løst bare med det her beslutningsforslag, men vi er meget interesserede i at være med til at tænke, debattere og arbejde med at udvikle det her område.